Զեկույցը բավական լավ էր պատրաստված իմ եւ տիկին Սեդա Սաֆարյանի կողմից, կարող էր նաեւ խմբի անունից լինել, եթե Վահե Ստեփանյանը չլքեր Փաստահավաք խումբը: Ի դեպ, Վահե Ստեփանյանի դիմումի մասին ես իմացա ԱԺ վերջին լսումների ժամանակ, երբ Գեւորգ Կոստանյանը ցույց տվեց Սերժ Սարգսյանին ուղղված` Վահե Ստեփանյանի նամակը, որում խնդրում էր դադարեցնել իր աշխատանքները: Այսինքն՝ այնպիսի ճնշումներ են եղել խմբի անդամների նկատմամբ, որ օմբուդսմենի կողմից նշանակված փորձագետը, որը խմբի ղեկավարն էր, ստիպված էր հրաժարվել: Պարզվում է` իրեն պարտադրել էին, որպեսզի դիմում գրի եւ դուրս գա, չնայած դիմումի հարց երբեք չէր եղել, որովհետեւ Փաստահավաք խմբի կազմավորումը լրիվ այլ մեխանիզմով է եղել: Ինչեւէ: Այսինքն՝ իրենք գիտեին նաեւ, որ մենք բազմաթիվ լսումներ ենք իրականացրել զինված ուժերի կիրառման հետ կապված, բավական շատ զինվորականներ էինք հրավիրել: Հրավիրել էինք նաեւ այդ ժամանակվա ոստիկանապետ Հայկ Հարությունյանին, ով երկու անգամ եկավ Փաստահավաք խմբի դռան մոտ, երկու դեպքում էլ չկարողացավ իրեն հավաքել ու ներս մտնել, իր օգնականը մտավ, ասաց` գալիս է, բայց այդպես էլ անհետացավ: Այսինքն` ուրիշ բան է, որ խմբից դուրս ինչ-որ պաշտոնյաներ ինչ-որ բաներ են խոսում, բայց երբ գալիս էին փակ դռների մոտ եւ պետք է պատասխանեին կոնկրետ հարցերի, ինչքան էլ պատրաստված գային, անպայման տեսախցիկի առջեւ սկսում էին ասել այլ բաներ: